**TÁJÉKOZTATÓ**

**a 2017. október 26-i képviselőtestületi ülésen elhangzott**

**interpellációkra tett intézkedésekről**

**Auer Miklós képviselő-testületi tag**

- elmondja, hogy nem jó a közvilágítás az Alkotás utca és a Mátyás király utca sarkán, az Alkotás és Deák Ferenc utca kereszteződésénél. Ettől függetlenül kér egy átfogó ellenőrzést, mert most volt egy kis szél, és napokig nem működött a lámpa, a rendszer a Dózsa György utcában, a Munkácsy Mihály utcában, szerinte a Bercsényi utcában sem.

*A hibákat lejelentettük a karbantartó felé, egy éjszakai átfogó ellenőrzést követően. A visszajelzések alapján a hibákat kijavították. A szél okozta meghibásodások veszélye a közvilágítási rendszer korszerűsítését igényli.*

- a Rába-hídon, az uszadék fák eltávolítása közben megrepedt egy víznyomócső, örüljenek annak, hogy csak a vízcső törött el, nem pedig a gázcső. Bízzák ezt szakemberre, még egyszer fel kellene melegíteni ezt a dolgot, hogy a mederbe valami olyan tárgyat kellene elhelyezni, hogy az uszadék ne a híd lábánál kössön ki.

*Önkormányzat megrendelte a víznyomócső helyreállítását. A jövőben a part mentéről fogjuk az uszadékot eltávolítani, nem a hídról. Az állami tulajdonú folyóba hatósági engedéllyel lehet bármilyen, torlaszt képező létesítményt elhelyeztetni, ennek jelentős a tervezési, engedélyeztetési, kivitelezési költsége, nem beszélve a várható üzemeltetési költségekről, tekintve, hogy ezt csak külsős szakemberekkel, céggel lehetne kezeltetni. Az időszakos uszadék-eltávolítás egyszerűbb és hatékonyabb, olcsóbb megoldás.*

- A város több pontján, több féle cég több féle útburkolatot felbontott – gondolja, hogy engedéllyel – azt vissza is temették, de az aszfaltozás nem történt meg. Konkrét lesz, a Mentőállomásnál a járda, az Alkotás utcában és a Kossuth utcában az útburkolat, kérdezi, hogy ezeknek a visszaépítésével mi lesz.

*A közterület (út, járda, zöldterületek) bontásáról készült lista alapján átnéztük a bontott helyszíneket, és megállapítottuk, hol van hiányosság. A kivitelezők/vagy szolgáltatók felé a felszólítások kiküldése folyamatos.*

- Az országzászló rúdjára kér egy országzászlót.

*A pótlás megtörtént.*

**Tompa László képviselő-testületi tag**

- elmondja, hogy a Kodály Zoltán utcából keresték meg azzal, hogy a csatornázást követően mikor kerül sor az aszfaltozásra.

*A csatornázást követően a konszolidálást meg kell várni, s ezt követően lehet az aszfaltozást elvégezni. A Műszaki Iroda figyelemmel kíséri ezt, bekéri az ajánlatokat az aszfaltozásra, majd az ajánlatok alapján tud a testület dönteni a költségvetési forrás megteremtéséről várhatóan 2018. évben.*

- Kérdezi, hogy a Markusovszky Egyetemi Oktatókórház Körmendi Telephelyén hány aktív belgyógyászati ágy van pillanatnyilag.

 *A kórház igazgatóságától a következő választ kapta Önkormányzat: „Jelenleg a körmendi Telephelyen 20 aktív ágy működik. Itt történik a sebészeti, baleset sebészeti és egynapos ellátásban kezelt betegek elhelyezése, ill. kezelése. A krónikus belgyógyászati osztály 90 ágyon működik.”*

**Bán Miklós képviselő-testületi tag**

**-** elmondja, hogy az átmenő forgalom miatt a Bartók lakótelep és a Várkert között lévő zebra használata,az azon való átkelés kritikus. A külső sávban megáll az autó, de a belső sávban úgy elhúz a kamion, hogy az öreg néninek a biciklin leesett a hátsó lámpája. Figyelemfelkeltés kellene, jön a Mindenszentek, a Halottak napja, ha nem lesz nagy eső, akkor a Várkerten keresztül is nagy lesz a forgalom. Ezzel a felhívással azt kéri, hogy akik nézik a televíziót, legalább a körmendiek álljanak meg, ha látják, hogy a zebránál állnak.

 *Levelet intéztünk a Magyar Közúthoz, mint az út kezelőjéhez, a figyelmeztető, előrejelző tábla ügyében.*

**Szabó Ferenc képviselő-testületi tag**

- elmondja, hogy a Thököly utcának az első szakaszán, a macskaköves részén nagy gödrök vannak, kéri azok rendbetételét.

*Városgondnokság már közel 8 éve próbálkozik azzal, hogy a macskakövek közötti gödröket feltöltse. Sajnos, az évek alatt a különböző közművek, bekötővezetékek, csőtörések miatt feltört macskakövet már nem lehet visszaállítani eredeti állapotába, a kövek rakásának technológiája miatt. A macskaköves út Körmend utolsó ilyen útja, egy esetleges fedezet birtokában, a rekonstrukció során lehetne eredeti minőségi szintjére hozni.*

- Az Arany János utcában két közvilágítási lámpa nem ég, kéri azok javítását.

*A hibákat lejelentettük a karbantartó felé.*

**Csák Tamás képviselő-testületi tag**

- elmondja, hogy a Prímás utcában kéri a kátyúzást.

*Városgondnokság a kátyúzásokat megkezdte, várható befejezés 2017.11.30.*

- Harmadszor jelzi, hogy a Körmendi Híradó a mai napig nem érkezik meg sem Felsőberkibe, sem Horvátnádaljára.

*A terjesztő felé többször került felszólításra, hogy vizsgálja felül a lap kihordását. Elmondásuk alapján ellenőrzéseket tartottak, amelyeken nem találtak hiányosságokat. Most ismételt ellenőrzést rendeltünk el.*

**Ferencz Gyula képviselő-testületi tag**

- elmondja, hogy a József Attila utca és a Bástya utca sarkán nem jó a közvilágítás, kéri annak javítását.

*A hibákat lejelentettük a karbantartó felé.*

 **Dr. Hadnagy Ádám képviselő-testületi tag**

- elmondja, hogy a körzetéből megkereste a társasházi tömblakásban élő hölgy, hogy hulladékszállítási díj megállapításában igazságtalanságot érez. Észrevétel, hogy a közös háztartásban élő egy, illetve két fő hulladékszállítási díjra kb. 3.700 forintot fizet negyedévente, míg a közös háztartásban élő három, illetve négy fő kb. 5.200 forintot fizet negyedévente. Kérése az, hogy ezt a két kategóriát bontsák további négy kategóriára és a díjat ennek megfelelően állapítsák meg. Természetesen nem teljesen arányosan növekvő díjat javasol, példa kedvéért, az egy főre kb. 3.000, két főre 4.000, a három fő 4.900, a négy fő 5.500 forint, ez egy elnagyolt, nem pontos példa. Kérdése, hogy az önkormányzatnak van-e beleszólása, akár véleményezési, esetleges jóváhagyási joga a hulladékszállítási díj megállapításánál, vagy ez jogszabályon alapul és az állam által meghatározott mértékben és szinten történik.

 *Bebes István polgármester helyben megválaszolta a kérdést.*

**Faragó Gábor képviselő-testületi tag**

- elmondja, hogy a Vasútállomás környékén lakók keresték meg azzal, hogy a Gysev felújítása évekkel ezelőtt befejeződött, viszont a talpfák – amik elvileg veszélyes hulladékként vannak nyilvántartva – elszállítása a mai napig nem történt meg. Az ott lakók aggodalommal vannak irántuk, szeretnék, ha ezek a veszélyes hulladéknak számító talpfák elkerülnének onnan.

 *Bebes István polgármester helyben megválaszolta a kérdést.*

- a mindennapos testnevelés órák bevezetése után kevés tornaterem van Körmenden, viszont van egy volt futballpálya az Ady Endre utcában, amihez két iskola is elég közel van. Véleménye szerint kevés befektetéssel – tudja, hogy vízgyűjtőként van nyilvántartva – ott sportpályát lehetne kialakítani, ahol jó időben testnevelés órákat lehetne tartani. Így a terület hasznosítva lenne, illetve az iskolák is ki lennének ezzel segítve. Tereprendezéssel és gyakori fűnyírással a helyszín rendbe hozható lenne.

 *Bebes István polgármester helyben megválaszolta a kérdést.*

Körmend, 2017. november 20.

Forró Szilvia irodavezető s.k. Sövegjártó Zoltán intézményvezető